DOI: 10.14457/tu.the.2017.1457
title: แนวทางการออกแบบปรับปรุงสถาปัตยกรรมโรงแรมตากอากาศด้วยแนวคิดการท่องเที่ยวคาร์บอนต่ำ พื้นที่พิเศษหมู่เกาะช้างและพื้นที่เชื่อมโยง

description: การทำโครงการที่พักแรม หรือโรงแรมตากอากาศในอุตสาหกรรมการท่องเที่ยว ส่งผลให้เกิดภาวะโลกร้อน จากการปล่อยก๊าซเรือนกระจก โดยที่องค์ประกอบทางสถาปัตยกรรมของโรงแรมตากอากาศ สามารถส่งผลต่อประสิทธิภาพการบริหารจัดการสิ่งแวดล้อมอย่างยั่งยืน งานวิจัยชิ้นนี้มีวัตถุประสงค์สามประการ คือ ประการแรก มุ่งทบทวนตัวแปร จากแนวคิดการท่องเที่ยวอย่างยั่งยืน ที่มีผลต่อการออกแบบสถาปัตยกรรมโรงแรมตากอากาศ การทบทวนนี้อาจช่วยพัฒนาประสิทธิภาพการใช้พลังงานและคุณภาพสิ่งแวดล้อมของธุรกิจการท่องเที่ยวและโรงแรม ในการศึกษานี้ใช้วิธีการทบทวนเกณฑ์ชี้วัดการออกแบบสถาปัตยกรรมอย่างยั่งยืนในประเทศไทย โดยพิจารณาจาก มาตรฐานโครงการใบไม้เขียว มาตรฐานอาคารเขียวของไทย (TREES) สำหรับอาคารก่อสร้างและปรับปรุงใหม่ และเทคโนโลยีสภาวะแวดล้อมในการออกแบบสถาปัตยกรรมในเขตร้อนชื้น เพื่อสรุปตัวแปรที่สำคัญเสนอเป็นมาตรฐานการประเมินที่โดยทั่วไปมักมุ่งเน้นเรื่องแนวทางการปฏิบัติงานของโรงแรมตากอากาศให้ครอบคลุมถึงองค์ประกอบเรื่องการออกแบบสถาปัตยกรรมโรงแรมมากขึ้น เพื่อให้เกิดประโยชน์ทั้งกับสถาปนิกและผู้ประกอบการโรงแรม ประการที่สอง วิเคราะห์และประเมินการออกแบบสถาปัตยกรรมโรงแรมตากอากาศของกลุ่มตัวอย่างในพื้นที่หมู่เกาะช้างและพื้นที่เชื่อมโยง โดยใช้มาตรฐานการประเมินที่ได้จากการทบทวนเกณฑ์ชี้วัดการออกแบบสถาปัตยกรรมอย่างยั่งยืนในขั้นต้น และประการที่สามเสนอแนวทางการออกแบบปรับปรุงสถาปัตยกรรมโรงแรมตากอากาศกรณีศึกษาอย่างเหมาะสม ตามแนวคิดการท่องเที่ยวคาร์บอนต่ำจากการประเมินการออกแบบสถาปัตยกรรมโรงแรมตากอากาศด้วยเกณฑ์ชี้วัดการออกแบบสถาปัตยกรรมอย่างยั่งยืนของกลุ่มตัวอย่าง คือ โรงแรมเดอะเดวาเกาะช้าง โรงแรมเดอะสปา เกาะช้าง รีสอร์ท และโรงแรมคชาเกาะช้าง รีสอร์ทแอนด์สปา พบว่า โรงแรมที่มีการออกแบบสถาปัตยกรรม และการบริหารจัดการสอดคล้องกับเกณฑ์ชี้วัดมากที่สุด คือ โรงแรมเดอะสปาเกาะช้าง รีสอร์ท รองลงมาคือ โรงแรมเดอะเดวา เกาะช้าง และ โรงแรมคชาเกาะช้าง รีสอร์ท แอนด์ สปา ตามลำดับการประเมินโรงแรมตากอากาศผ่านการจำลองพลังงานจากการใช้ไฟฟ้าต่อปีของเครื่องปรับอากาศด้วยโปรแกรม eQuest 3.64 การประเมินการใช้ระบบระบายอากาศตามธรรมชาติ ด้วยโปรแกรม PHOENICS VR และการจำลองแสงสว่างจากดวงอาทิตย์ด้วยโปรแกรม DIALux evo ถูกเลือกใช้เป็นวิธีการวิเคราะห์เพื่อช่วยในการออกแบบปรับปรุงสถาปัตยกรรม โดยผลจากการจำลองพลังงานจากการใช้ไฟฟ้าต่อปีของเครื่องปรับอากาศจากการออกแบบห้องพักก่อนการปรับปรุงของ โรงแรมเดอะสปาเกาะช้าง รีสอร์ท โรงแรมเดอะเดวาเกาะช้าง และโรงแรมคชาเกาะช้าง รีสอร์ท แอนด์สปา มีค่าเท่ากับ 767.8  2,426 และ 917.47 กิโลวัตต์-ชั่วโมงต่อปีต่อห้อง ตามลำดับ จากการทบทวนวรรณกรรม พบว่า การปรับปรุงสถาปัตยกรรมเพื่อการประหยัดพลังงาน จะพิจารณาองค์ประกอบทางสถาปัตยกรรม ได้แก่ การออกแบบช่องเปิดระบายอากาศ การใช้กระจกกันความร้อน การใช้สีผนังและหลังคาเป็นสีอ่อน การเพิ่มระยะยื่นของชายคา การเพิ่มอุปกรณ์บังแดดบริเวณช่องเปิด และการออกแบบสภาพแวดล้อมที่สอดคล้องกับอาคารโดย ใช้ประโยชน์จากแสงสว่างและการระบายอากาศโดยวิธีทางธรรมชาติ ซึ่งภายหลังการออกแบบปรับปรุงด้วยวิธีข้างต้นแล้ว ผลการจำลองการใช้ไฟฟ้าต่อปีของเครื่องปรับอากาศมีค่าลดลงคือ โรงแรมเดอะสปาเกาะช้าง รีสอร์ท โรงแรมเดอะเดวาเกาะช้าง และโรงแรมคชาเกาะช้าง รีสอร์ทแอนด์สปา มีค่าเท่ากับ 635.4 1,279.58 และ 693.91 กิโลวัตต์-ชั่วโมงต่อปีต่อห้อง ตามลำดับ อีกทั้งการระบายอากาศในอาคารโดยวิธีธรรมชาติและค่าแสงสว่างจากธรรมชาติมีความเหมาะสม ช่วยลดการใช้พลังงานภายในอาคารได้อย่างมีประสิทธิภาพ